নিউজিল্যান্ডের উপকার করল বাংলাদেশ!
বাংলাদেশ ক্রিকেট দলকে পাশে পেয়ে উপকারই হলো নিউজিল্যান্ডের। মাশরাফি বিন মুর্তজার নেতৃত্বাধীন দলকে ওয়ানডে সিরিজে (৩-০) হোয়াইটওয়াশ করার মধ্য দিয়ে র‌্যাংকিংয়ে তিন নম্বর পজিশনে উঠে এলো নিউজিল্যান্ড ক্রিকেট দল। 







বৃহস্পতিবার হ্যামিল্টনে শুরু হতে যাওয়া তিন ম্যাচের টেস্ট সিরিজেও ফেভারিট নিউজিল্যান্ড। টাইগারদের বিপক্ষে সিরিজের প্রথম টেস্ট খেলতে মাঠে নামার আগেই পুরস্কার পেয়ে গেল নিউজিল্যান্ড! 




নিজেদের ক্রিকেট ইতিহাসে এই প্রথম আইসিসির টেস্ট র‌্যাংকিংয়ে দ্বিতীয় স্থানে উঠে এসেছে কেন উইলিয়ামসনের দল। টেস্ট র‌্যাংকিংয়ে এটাই তাদের সর্বকালের সেরা অবস্থান। 
শ্রীলংকার বিপক্ষে সর্বশেষ টেস্ট সিরিজ ২-০ ব্যবধানে জিততে পারলে মাস দুয়েক আগেই ইতিহাস গড়া হয়ে যেত নিউজিল্যান্ডের। কিন্তু ১-০তে সিরিজ হারলেও কুশাল মেন্ডিস ও অ্যাঞ্জেলো ম্যাথিউসের ব্যাটিং বীরত্বে প্রথম টেস্ট ড্র করে কিউইদের অপেক্ষা বাড়ায় শ্রীলংকা। 
এশিয়ার প্রথম দল হিসেবে দক্ষিণ আফ্রিকার মাটিতে টেস্ট সিরিজ জিতে ইতিহাস গড়েছে লংকানরা। তাতে র‌্যাংকিংয়ে শ্রীলংকার অবস্থানের কোনো পরিবর্তন না হলেও ঘরের মাঠে দুই টেস্টের সিরিজে হোয়াইটওয়াশ হওয়ায় পতন ঘটেছে দক্ষিণ আফ্রিকার।
১১০ রেটিং পয়েন্ট নিয়ে সিরিজ শুরু করা প্রোটিয়ারা হারিয়েছে পাঁচ পয়েন্ট। তাতেই কপাল খুলে গেছে নিউজিল্যান্ডের। ১০৭ রেটিং পয়েন্ট নিয়ে এক ধাপ এগিয়ে দ্বিতীয় স্থানে উঠে এসেছে নিউজিল্যান্ড। 
অন্যদিকে ১০৫ রেটিং পয়েন্ট নিয়ে এক ধাপ পিছিয়ে তিনে নেমে গেছে দক্ষিণ আফ্রিকা। ১১৬ পয়েন্ট নিয়ে যথারীতি শীর্ষে ভারত।
বর্তমান সূচিতে আগামী অক্টোবরে ভারত সফরের আগে কোনো টেস্ট সিরিজ নেই দক্ষিণ আফ্রিকার। অন্যদিকে বাংলাদেশের বিপক্ষে তিন টেস্টের সিরিজ জিতে দ্বিতীয় স্থান সুসংহত করার সুবর্ণ সুযোগ থাকছে নিউজিল্যান্ডের সামনে। তবে টেস্ট র‌্যাংকিংয়ে নয়ে থাকা বাংলাদেশের কাছে সিরিজ হারলে প্রোটিয়াদের মতোই কপাল পুড়বে কিউইদের।

বাংলাদেশ ক্রিকেট দলকে পাশে পেয়ে উপকারই হলো নিউজিল্যান্ডের। মাশরাফি বিন মুর্তজার নেতৃত্বাধীন দলকে ওয়ানডে সিরিজে (৩-০) হোয়াইটওয়াশ করার মধ্য দিয়ে র‌্যাংকিংয়ে তিন নম্বর পজিশনে উঠে এলো নিউজিল্যান্ড ক্রিকেট দল।